Frederik VIII (3 Junie 1843 – 14 Mei 1912) was van 1906 tot 1912 koning van Denemarke. Frederik is in Kopenhagen gebore as die oudste seun van Christiaan IX en sy vrou, Louise van Hesse-Kassel. As kroonprins het hy aan die oorlog van 1864 teen Oostenryk en Pruise deelgeneem en sy pa daarna met sy ampspligte gehelp. Hy het met Christiaan se dood in Januarie 1906 koning geword. Hy was in talle opsigte ’n liberale heerser wat die nuwe parlementêre stelsel meer as sy pa gesteun het. Omdat hy op so ’n hoë ouderdom koning geword het, het hy net ’n paar jaar gehad om homself te bewys aangesien hy teen dié tyd siek was. Op sy terugreis van ’n besoek in 1912 aan Frankryk het koning Frederik Hamburg aangedoen. Die aand van sy aankoms het hy gaan stap, inmekaargesak en gesterf. Die koningsgesinne van Denemarke, Noorweë, België en Luxemburg is afstammelinge van hom.